Správa o činnosti DHZ Košolná za rok 2021

1) Odborná príprava, školenia, výcvik

a. Zaradenie DHZ Košolná do Plánu plošného rozmiestnenia síl a prostriedkov

V roku 2021 sme boli v rámci Plánu plošného rozmiestnenia síl a prostriedkov zaradení v kategórii B. Pre rok 2022 sme taktiež podali žiadosť o zaradenie do B kategórie. Ako organizácia zaradená do B kategórie sme získali v tomto roku dotácie z MVSR vo výške 3 000 euro. V roku 2021 sme tieto dotácie použili na nákup ochranných prostriedkov – oblečenia a obuvi, doplnenie kombinovaných prúdnic a hadíc typu „D“ do hasičského auta a zakúpili sme regály s pracovným stolom do Hasičskej zbrojnice.
b. Školenia členov DHZ Košolná

V roku 2021 sa jeden náš člen zúčastnil opakovaného školenia pilčíkov, časť bezpečnosť pri práci a jeden člen absolvoval lekárske testy na vedenie vozidiel s právom prednosti v jazde.

c. Hasičský výcvik
V tomto roku neboli zo strany okrskov, okresu ani HaZZ organizované žiadne spoločné taktické cvičenia ani IMZ. Vykonali sme jedno miestne taktické cvičenie, pri ktorom sme sa zamerali na porovnanie hasenia dvomi prúdmi „C“ a následne dvomi prúdmi „D“. Hodnotili sme efektivitu hasenia, čas hasenia a spotrebu vody.
V mesiaci september sme sa zúčastnili dvoj dňového hasičského výcviku v Hasičskom výcvikovom stredisku Lešť v počte 6 členov s vlastnou technikou. Výcvik na Lešti hodnotím ako veľmi dobre pripravený. Bol kladený dôraz na simuláciu reálnych situácií. Počas jednotlivých cvičení bol dostatočný priestor na inštruktáž, praktické vykonanie cvičenia aj konzultácie. Boli cvičenia zamerané na nasadenie jedného družstva ako aj cvičenia v súčinnosti viacerých družstiev. Všetko bolo riadne odcvičené, nič nám nebolo odpustené. Koordinácia činností prebiehala cez vysielačky a samozrejme všetci členovia boli vždy riadne ustrojení. V rámci výcviku sme absolvovali:

· Hasenie poschodovej budovy, lezenie po rebríku, rozvinutie hadicového vedenia po rebríku a po schodisku
· Prácu s vysielačkami

· Poradovú prípravu

· Hasenie budovy po výbuchu plynu, dohľadávanie zavalených osôb, zdravotnú prípravu, súčinnosť viacerých jednotiek

· Hasenie horiaceho auta, hasenie vodou aj penou, prúdom C, prúdom D – porovnanie a vyhodnotenie účinnosti hasenia

· Jazdu k požiaru v teréne – tréning šoférov

· Hasenie lesného požiaru s využitím diaľkovej dopravy vody, postupné pridávanie zásahových prúdov, zmena systému dopravy vody, hasenie pomocou vakov

Ďakujem HaZZ za možnosť zúčastniť sa tohto výcviku. Privítali by sme výcvik na podobnej úrovni aj v budúcnosti.
2) Prevencia pred požiarmi, praktická činnosť pri likvidácii požiarov a živelných udalostí
a. Prevencia
V roku 2021 sme nepokračovali vo výkone preventívnych prehliadok objektov, ktoré nie sú v pôsobnosti Okresného riaditeľstva HaZZ Trnava a nebytových priestorov rodinných domov. Ak nám to situácia umožní budeme v tejto činnosti pokračovať v budúcom roku. 
V rámci prevencie boli odvysielané rozhlasové relácie a oznamy o zvýšenom požiarnom nebezpečenstve a prezentovali sme materiály o protipožiarnej ochrane na informačnej tabuli DHZ Košolná. 

b. Výjazdy k požiarom a živelným udalostiam
V roku 2021 nevznikol v našej obci požiar ani živelná udalosť. Operačným strediskom HaZZ sme boli dva krát vyzvaní k zásahu. V prvom prípade išlo o vyhľadávanie stratenej osoby v katastri obce Dolné Orešany lokalita Malé Karpaty. Pátracia akcia dopadla úspešne stratený hubár bol nájdený. V druhom prípade prišla výzva počas výcviku na Lešti, zásahu sme sa nezúčastnili. 

Políciou sme boli požiadaní o spoluprácu pri zabezpečení cyklistických pretekov Okolo Slovenska, akcie sme sa zúčastnili a v spolupráci s políciou sme zabezpečovali plynulý prechod cyklistov cez našu obec. 

Slovenskou správou ciest stredisko Buková sme boli 25. decembra vo večerných hodinách požiadaní o pomoc pri uviaznutí ich sypača v priekope pri obci Košolná. Zabezpečovali sme usmerňovanie dopravy v danom úseku kým nebolo auto vytiahnuté z priekopy a cesta daná do poriadku.
3) Práca s mládežou, hasičský šport

a. hasičský šport
V športovej oblasti sme sa v mesiacoch apríl a máj pripravovali na Okresnú súťaž v hasičskom športe, na ktorej sme obhájili prvé miesto v kategórii dorastenci. Išlo zároveň o súťaž, na ktorej nás chlapci posledný krát reprezentovali v kategórii dorastenci. Verím, že väčšina z nich bude v našej organizácii pokračovať naďalej aj popri iných možnostiach a nových povinnostiach. Aj keď bol rok 2021 postupový napokon sa ďalšie kolá (krajské, celonárodné) vzhľadom na Covid situáciu pre kategóriu dorastenci nekonali. 
b. práca s mládežou
Rešpektujúc bezpečnostné opatrenia sme v roku 2021 neorganizovali žiadnu z našich akcií venovaných deťom. Ak to okolnosti umožnia budeme s našimi akciami pre deti pokračovať v budúcom roku.

4) Činnosť v obci, akcie a aktivity DHZ, verejnoprospešné práce

a. akcie a aktivity DHZ Košolná

DHZ Košolná neorganizoval v tomto roku žiadnu zo svojich akcií pre občanov. V roku 2021 si pripomenula naša organizácia 95. výročie svojho vzniku. Pri tejto príležitosti sme taktiež neorganizovali žiadne oslavy a akcie.
b. verejnoprospešné práce

V oblasti verejnoprospešných prác sme v tomto roku neboli požiadaní o spoluprácu.
5) Starostlivosť o techniku a pridelené priestory
a. technika
V oblasti starostlivosti o zásahovú techniku sme v tomto roku riešili len bežnú – prevádzkovú údržbu techniky. Boli vykonávané kondičné jazdy, kontroly a preskúšanie techniky, čistenie, premazanie a zazimovanie techniky. Hasičské auto Iveco Daily bolo na predpísanej garančnej kontrole v autorizovanom servise. 
V minulom roku sme mali problémy s prehrievaním športovej PPS 1960. Na jeseň 2020 bola zavezená do servisu do firmy Firesystem. Na jar 2021 bola PPS 1960 privezená zo servisu. Okrem odstránenia problému s prehrievaním bolo vymenené aj čerpadlo.
b. pridelené priestory
Najväčšiu pozornosť a úsilie sme v roku 2021 venovali prestavbe Hasičskej zbrojnice. Prestavba prebieha už druhý rok. Popri firmách, ktoré realizovali hlavnú časť prestavby sme na zbrojnici v tomto roku zorganizovali 18 brigád. Ako to už býva na brigádach sa stretával viac menej stály okruh členov brigádnikov. Z vonku ju prestavba budovy ukončená, zostáva dorobiť most do druhej garáže a úprava oplotenia. Vo vnútri je prestavba ukončená na 70%. Garáže a šatňa sú hotové, zostáva dokončiť školiacu miestnosť a sociálne zázemie. Postupne prebieha sťahovanie do nových priestorov. Úplne presťahovanie a uvoľnenie budovy starej školy bude možné po dokončení zvyšných priestorov v interiéri.

6) Členská základňa
V tomto roku sme v rámci organizácie až na prijatie jedného nového člena neriešili žiadne personálne otázky či povyšovanie členov. 

Počet členov:
36
Muži:

32                        Ženy:

4
Prijatí:
1                          Vyradení:
0
Záverečné zhodnotenie činnosti
Situácia okolo Covid-19 aj v tomto roku ovplyvnila avšak neprerušila našu činnosť. Sú oblasti a činnosti, ktoré nie je možné vykonávať, ale stále je veľa vecí, ktoré sa robiť dajú. Všetko je len vec prístupu. Prioritou v tomto roku bola prestavba Hasičskej zbrojnice – riešenie potrebných vecí a organizovanie brigád. Popri tom sme zabezpečili odbornú prípravu a výcvik a stihli sme aj tréningy súťažného družstva a Okresnú súťaž. Veľké ďakujem všetkým členom, ktorí dlhodobo aktívne zabezpečujú chod našej organizácie a sú oporami v každom čase. Na druhej strane vyzývam členov, s ktorými sme sa dlhšiu dobu nevideli aby si našli cestu a opäť prispeli svojou aktivitou k fungovaniu našej organizácie.
Na záver by som sa chcel poďakovať starostovi a pracovníkom Obecného úradu za spoluprácu pri zabezpečovaní všetkých potrebných záležitostí ohľadom prestavby Hasičskej zbrojnice. 

